Parys Toon | Bontie se Bloggery
Julie 10, 2020 Julie 10, 2020 ~ Stories Uit My Wereld
Nikes. 'n Nommer vyf links en sewe regs. Nie twee paar nie. Dit is te duur. Een paar verskillende grotes. Dit kry jy net my die straatverkoper wat by Woodies Pub kom smous. Ek soek dit voor 5 Oktober want ons vertrek 6 Oktober Frankryk toe.
Ek kry dit 4 Oktober. Genuin Nikes. Kompleet met die regmerkie aan die kant.
Bietjie stram maar dit is van nuutheid, glo ek. Ek bêre hulle vir Parys. Ek wil in Parys stap soos 'n enlightened South African met 'n Jeep t-shirt, Levi jeans en Nikes,
Die oggend op die bus, op pad van Le Harve na Parys, begin die Nikes gesels. Veral die regter voet. Van bus sit, glo ek. My voete swel altyd van lank sit.
Ons klim by Alexander Bridge af om die ticks op ons, must see lysie, te maak. Eiffeltoring, Louvre, Grand Palais, Notre Dame, en een noodsaaklikheid, 'n Eiffeltoring-model vir my studeerkamer se herinneringe-rak.
Na die Eiffeltoring, op pad na die Louvre ondek ons nog behoeftes; piepie en eet. Piepie by 'n publieke toilet teen €1 per persoon, 'n broodjie met 'n kouevleis teen €12 en skoene wat nie verder in Parys wil loop nie.
Bitha, die krisis planmaker, kommandeur 'n mannetjie met 'n fiets-taxi op. Hy gee sy prys en ek bied hom 'n bonus aan. Die fiets-taxi-mannetjie verander in 'n gids, fotograaf en Parysvriend. Hy trap ons teen verkeerspoed langs die Seine tot by die Louvre. Stel ons aan 'n model Eifeltoring-verkoper voor en neem 'n foto van ons voor die Arc de Triomphe.
Hy trap ons, aan die anderkant van die Seine (in 'n stadium met 'n pap wiel), tot by die bus.
Terug in Riversdal kyk Dok Fanie my toon so en sê, "Jip, definitief. 'n Parys toon. Die nael sal moet af."